**Vieras talossa** (ransk. *Dans la maison*) on vuonna 2012 ensi-iltansa saanut François Ozonin käsikirjoittama ja ohjaama psykologista jännitystä, draamakomediaa ja mysteeriä yhdistelevä ranskalainen elokuva, jonka pääosia näyttelevät Fabrice Luchini, Ernst Umhauer, Kristin Scott Thomas, Emmanuelle Seigner, Denis Ménochet ja Bastien Ughetto. Elokuva kertoo äidinkielenopettajasta ja lahjakkaasta oppilaasta, jonka kirjoittamat aineet vaikuttavat kohtalonomaisesti perheen elämään.

*Vieras talossa* perustuu espanjalaisen Juan Mayorgan näytelmään *El chico de la última fila* (2006), jonka pohjalta François Ozon sovitti elokuvan käsikirjoituksen. Elokuvan tuottajina olivat Éric ja Nicolas Altmayer ja Claudie Ossard. Elokuva sai elokuvakriitikoilta erinomaiset arvostelut ja oli ehdolla muun muassa kuuden Césarin saajaksi.

Juoni
-----

16-vuotias lahjakas ja arvoituksellinen koulupoika Claude Garcia (Ernst Umhauer) ujuttautuu tekosyyn varjolla luokkatoverinsa Raphaël "Rapha" Artolen (Bastien Ughetto) kotiin ja ryhtyy analysoimaan tämän keskiluokkaista perhe-elämää intiimeissä ja suorasukaisissa äidinkielen ainekirjoituksissaan. Työhönsä turhautunut äidinkielen opettaja Germain Germain (Fabrice Luchini) hämmentyy erikoisen oppilaansa tekemisistä, mutta Clauden kypsä kirjoitustyyli ja sosiaalinen tarkkanäköisyys tekevät häneen vaikutuksen. Germain luetuttaa tekstin myös taidegalleristivaimollaan Jeannella (Kristin Scott Thomas). Pian pariskunta jää koukkuun Clauden ainekirjoituksiin, jotka etenevät jatkokertomuksen tapaan. Germain alkaakin kehittää lahjakkaasta oppilaastaan vieläkin parempaa kirjoittajaa. Clauden teot eivät kuitenkaan jää ilman seurauksia.

Näyttelijät
-----------

|  |  |  |
| --- | --- | --- |
|  Fabrice Luchini  | … |  Germain Germain
  |
|  Ernst Umhauer  | … |  Claude Garcia
  |
|  Kristin Scott Thomas  | … |  Jeanne Germain
  |
|  Emmanuelle Seigner  | … |  Esther Artole
  |
|  Denis Ménochet  | … |  Raphaël "Rapha" Artole vanhempi
  |
|  Bastien Ughetto  | … |  Raphaël "Rapha" Artole nuorempi
  |
|  Jean-François Balmer  | … |  rehtori
  |
|  Yolande Moreau  | … |  Rosalie / Eugénie
  |
|  Catherine Davenier  | … |  Anouk
  |
|  Vincent Schmitt  | … |  Bernard
  |
|  Jacques Bosc  | … |  herra Garcia
  |

Tuotanto
--------

*Vieras talossa* kuvattiin kahdeksassa viikossa elo-syyskuussa 2011. Elokuva kuvattiin Île-de-Francessa, jossa sen kuvauspaikkoina olivat Serris’n kunta Seine-et-Marnen departementissa, Mennecyn kunta Essonnen departementissa, Saint-Maur-des-Fossés’n kunta Val-de-Marnen departementissa, Boulogne-Billancourt’n kunta Hauts-de-Seinen departementissa ja Bry-sur-Marnen kunnassa sijaitsevat studiot Val-de-Marnen departementissa. Elokuvan viimeinen kohtaus kuvattiin Croissy-sur-Seinen kunnassa Yvelinesin departementissa. *Vieras talossa* -elokuvan budjetti oli 9,2 miljoonaa euroa ja tuotantoyhtiöinä olivat Mandarin Films, Mars Films, FOZ ja France 2 Cinéma.

Ensi-ilta ja vastaanotto
------------------------

### Ensi-ilta

*Vieras talossa* sai maailmanensi-iltansa Kanadassa Toronton elokuvajuhlien Special Presentations -esityssarjassa 10. syyskuuta 2012. Teatteriensi-iltansa se sai Ranskassa 10. lokakuuta 2012 ja Suomessa 15. maaliskuuta 2013. Mars Distribution oli elokuvan teatterilevittäjänä Ranskassa ja Oy Cinema Mondo Ltd. Suomessa. *Vieras talossa* oli Ranskassa vuoden 2012 44. katsotuin elokuva saatuaan 1 195 518 katsojaa. Suomessa se oli vuoden 2013 161. katsotuin elokuva saatuaan 4 352 katsojaa. Ranskassa elokuva tuotti 9,5 miljoonan dollarin lipputulot ja maailmanlaajuisesti 18,5 miljoonan dollarin lipputulot.

*Vieras talossa* julkaistiin DVD:lle ja blu-raylle Ranskassa 20. helmikuuta 2013. Scanbox Entertainment Finland Oy julkaisi elokuvan DVD:lle Suomessa 18. syyskuuta 2013.

### Vastaanotto

*Vieras talossa* on saanut erinomaisen vastaanoton niin kriitikoilta kuin yleisöltäkin. Rotten Tomatoes -sivuston mukaan 89 prosenttia kriitikoista on antanut elokuvalle myönteisen arvosanan 7,4/10 keskiarvolla. Keskiarvo perustuu 81 arviointiin. 5 563 käyttäjästä 84 prosenttia on antanut elokuvalle myönteisen arvosanan 3,9/5 keskiarvolla. Metacritic-sivuston mukaan 25 arvostelun perusteella elokuva on saanut 72 pistettä sadasta mahdollisesta. Metacriticin 30 käyttäjää on antanut elokuvalle keskiarvon 7,4/10. Internet Movie Databasen 25 968 käyttäjää on antanut elokuvalle keskiarvon 7,4/10.

*Vieras talossa* palkittiin Toronton elokuvajuhlilla *Special Presentations* -esityssarjan kansainvälisen elokuvakriitikkojen järjestön myöntämällä Fipresci-palkinnolla ja Espanjassa San Sebastiánin elokuvajuhlien pääpalkinnolla, parhaan elokuvan Kultaisella simpukalla. San Sebastiánin elokuvajuhlilla François Ozon palkittiin tuomariston parhaan käsikirjoituksen palkinnolla. Lisäksi hän oli ehdolla parhaan ohjaajan Hopeisen simpukan ja tuomariston erikoispalkinnon saajaksi. Ozon palkittiin myös Euroopan elokuva-akatemian myöntämällä parhaan käsikirjoittajan Euroopan elokuvapalkinnolla. Lisäksi Ozon oli ehdolla parhaan ohjaajan ja Fabrice Luchini roolisuorituksestaan parhaan miesnäyttelijän Euroopan elokuvapalkinnon saajaksi. Ranskassa Ernst Umhauer palkittiin lupaavimman nuoren miesnäyttelijän Lumièresilla. *Vieras talossa* oli ehdolla Ranskassa kuuden César-palkinnon saajaksi vuoden 2013 César-gaalassa.

| César-ehdokkuudet |
| --- |
| Kategoria | Ehdokas / ehdokkaat |
| Paras elokuva | Éric AltmayerNicolas AltmayerFrançois Ozon |
| Paras ohjaus | François Ozon |
| Paras sovitettu käsikirjoitus | François Ozon |
| Paras miespääosa | Fabrice Luchini |
| Paras musiikki | Philippe Rombi |
| Lupaavin miesnäyttelijä | Ernst Umhauer |
|

Lähteet
-------

1. 1 2  *Dans la maison* dossier de presse (français) (PDF) *UniFrance*. Viitattu 3.6.2018. (ranskaksi)
2. 1 2 3  Dans la maison (2012) *Elonet*. Kansallinen audiovisuaalinen instituutti. Viitattu 3.6.2018.
3. 1 2 3 4  In the House 2013 *Rotten Tomatoes*. Fandango. Viitattu 3.6.2018. (englanniksi)
4. 1 2 3  In the House 2013 *Metacritic*. CBS Interactive Inc.. Viitattu 3.6.2018. (englanniksi)
5. 1 2 3 4 5 6 7 8  Dans la maison *AlloCiné*. Viitattu 3.6.2018. (ranskaksi)
6. ↑  Lemercier, Fabien: Le voile se lève sur Dans la maison de François Ozon *Cineuropa*.  18.10.2011. Viitattu 3.6.2018. (ranskaksi)
7. 1 2  Dans la maison (2012) *L2TC.com - Movies Shot Locations*. www.L2TC.com. Viitattu 3.6.2018. (englanniksi)
8. 1 2 3 4 5  Dans la maison *JP’s Box-Office*. Viitattu 3.6.2018. (ranskaksi)
9. ↑  Knegt, Peter: TIFF List 2012: A Complete List of All Films at the Toronto International Film Festival *IndieWire*.  5.9.2012. Penske Business Media, LLC. Viitattu 3.6.2018. (englanniksi)
10. ↑  "In The House" Premiere - 2012 Toronto International Film Festival *Zimbio*. Zimbio Entertainment / Livingly Media, Inc.. Viitattu 3.6.2018. (englanniksi)
11. ↑  Suomen katsotuimmat elokuvat vuonna 2013 *Elokuvauutiset*. Viitattu 3.6.2018.
12. ↑  In the House *Box Office Mojo*. IMDb.com, Inc.. Viitattu 3.6.2018. (englanniksi)
13. ↑  Dans la maison (2012) *The Numbers*. Nash Information Services, LLC. Viitattu 3.6.2018. (englanniksi)
14. ↑  Vieras Talossa *Discshop.fi*. Discshop Alandia Oy. Viitattu 3.6.2018.
15. ↑  Vieras talossa (2012) *Internet Movie Database*. IMDb.com. Viitattu 3.6.2018. (englanniksi)
16. ↑  Barr, Jason: 2012 Toronto International Film Festival Awards Announced; Silver Linings Playbook and Seven Psychopaths Among Winners *Collider*.  16.9.2012. Complex Media, Inc.. Viitattu 3.6.2018. (englanniksi)
17. 1 2  60 edition. 2012 Awards *San Sebastian International Film Festival*. San Sebastian International Film Festival. Viitattu 3.6.2018. (englanniksi)